Kulla e orës në Prishtinë

Kulla e orës në Prishtinë e njohur edhe si Sahat kulla në Prishtinë është një monument i vjetër i trashëgimisë kulturore e që ndodhet në kryeqendrën e Republikës së Kosovës, Prishtinë.Një a ardhme për të kaluarën e Prishtinës, 1 mars 2006, Prishtinë, Vizituar më 21. korrik 2016.

 Historiku 
Kulla e orës gjendet në bërthamën e zonës kulturo-historike të Prishtinës. Është ndërtesë me vlera kulturore, historike dhe arkitekturore e ndërtuar në shekullin XIX. Kulla gjendet në pjesën qendrore të pjesës së vjetër të Prishtinës në afërsi të Xhamisë së Mbretit dhe gjendet në oborr të ndërtesës së gjimnazit. Është një ndër monumentet më të rëndësishme të arkitekturës utilitare në Prishtinë. Kulla e orës është ndërtuar kah fundi i shek. XIX në afërsi të vendit ku ka ekzistuar kulla e përparme. Mekanizmi i orës ka funksionuar deri në vitet ‘70, ndërsa deri në vitin 2001 nuk ka funksionuar, po në këtë vit është vjedhur mekanizmi i orës dhe kambana, ndërsa nga viti 2002 mekanizmi i orës është zëvendësuar me orë digjitale. Në këtë kullë ore gjendej kambana e vjetër të cilën turqit gjatë luftërave të tyre në Moldavi dhe Vllahi e morën si plaçkë lufte dhe si të tillë e sollën në Vushtrri dhe e vunë në këtë kullë. Sipas urdhrit të Jashar Pashës kambana është sjellë nga Vushtrria në Prishtinë.

 Përshkrimi 
Në sipërfaqen e kambanës gjendej mbishkrimi rumun nga viti 1764 i vojvodës Jan Moldovanit që në përkthim do të thotë "Kjo Kambanë është punuar për vojvodën Jan Moldovanin në vitin 1764", shkronjat janë të mëdha me gjatësi 2 cm dhe shtrihen përreth tërë sipërfaqes së kambanës. Kambana është dekoruar me numër të madh të ornamenteve të ngjashme me gjethet e ahut. Edhe pse ka kaluar rrugë të gjatë dhe shpesh ka ndërruar vendet dhe selitë ishte në gjendje të mirë dhe nuk kishte dëmtime të mëdha. Kulla është ndërtesë me bazë gjashtëkëndëshe. Lartësia e saj është 26 m, e murosur me gurë deri në lartësinë 16.5m dhe me tulla të plota në pjesën tjetër të ndërtesës. Konstruksioni i kulmit është prej druri të mbuluar me plumb. Në të gjitha fasadat e kullës ka hapje të vogla harkore. Këndet e ndërtesës janë të ndërtuara me gurë të gdhendur të lidhur me llaç gëlqeror, kurse sipërfaqet në mes janë të ndërtuara me gurë të parregullt të lidhura dhe të suvatuara gjithashtu me llaç gëlqeror. Në brendi janë shkallët rrethore, në të cilat janë të vendosura pllaka të gurëve (rrasa) me trashësi prej 3 cm. Në pjesën e kullës të ndërtuar prej tullave shkallët janë prej druri, çka tregon se kjo pjesë është ndërtuar më vonë.Sahat Kulla (Prishtinë), Databaza e Trashëgimisë Kulturore të Kosovës  Vizituar më 21. korrik 2016.

 Galeria 

 Shih edhe 
 Kulla e orës
 Historia e Prishtinës
 Monumentet kulturore në Prishtinë
 Kulla e orës në Tiranë

 Lidhje të jashtme 

 Databaza e trashëgimisë kulturore të Kosovës 

Burime

Kategoria:Monumente kulturore në Prishtinë
Kategoria:Kulla të orës
Kategoria:Kulla të orës në Kosovë
Kategoria:Kulla në Kosovë